นายกรัฐมนตรี รดน้ำขอพรผู้สูงอายุบ้านบางแค พร้อมยืนยันรัฐบาลพร้อมดูแลสวัสดิการผู้สูงอายุอย่างเต็มที่
นายกรัฐมนตรี รดน้ำขอพรผู้สูงอายุบ้านบางแค พร้อมยืนยันรัฐบาลพร้อมดูแลสวัสดิการผู้สูงอายุอย่างเต็มที่ ฝากทุกคนเป็นหลักของประเทศ แนะนำสิ่งที่ดีให้คนรุ่นหลังพลเอก ประยุทธ์ จันทร์โอชา นายกรัฐมนตรี พร้อมด้วยพลเอก อนุพงษ์ เผ่าจินดา รัฐมนตรีว่าการกระทรวงมหาดไทย พลเอก ฉัตรชัย สาริกัลยะ รองนายกรัฐมนตรี           พลเอก  อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ และคณะ ตรวจเยี่ยมการดูแลผู้สูงอายุ ณ ศูนย์พัฒนาการจัดสวัสดิการสังคมผู้สูงอายุบ้านบางแค เขตบางแค เพื่อติดตามการจัดสวัสดิการสังคมผู้สูงอายุ ตามนโยบายของรัฐบาลเพื่อส่งเสริมคุณภาพชีวิตผู้สูงอายุอย่างมีคุณค่า ซึ่งในวันที่ 13 เมษายนของทุกปียังเป็น “วันผู้สูงอายุแห่งชาติ” ด้วย โดยนายกรัฐมนตรี ร่วมรดน้ำขอพรผู้สูงอายุและรับชมการแสดงจากกลุ่มผู้สูงอายุ ทั้งนี้นายกรัฐมนตรีได้รำวงกันตรึม ร่วมกับผู้สูงอายุอย่างสนุกสนานนายกรัฐมนตรี กล่าวว่า มีความสุขที่ได้มาพบผู้สูงอายุทุกคน โดนขณะนี้รัฐบาลพยายามดูแลผู้สูงอายุมากขึ้น พร้อมเข้าใจความจำเป็นที่ผู้สูงอายุต้องมาพักอาศัยที่นี่ รัฐบาลก็ต้องช่วยดูแล โดยเฉพาะสิ่งที่ขอไว้ ทั้งเรื่องโรงนอน การรักษาพยาบาล นักกายภาพ ก็จะให้รัฐมนตรีช่วยดูแลในเรื่องนี้ เพื่อให้ศูนย์แห่งนี้เป็นแบบอย่างให้แก่ศูนย์อื่นๆ ในการดูแลผู้สูงอายุนายกรัฐมนตรี กล่าวว่า คนไทยมีความเคารพผู้ใหญ่ สืบสานประเพณีวันสำคัญต่างๆ ซึ่งประเทศไทยเป็นดินแดนแห่งความสุข ทุกคนจำเป็นต้องสืบสานประวัติศาสตร์ เพื่อให้เกิดแรงบันดาลใจที่จะทำทุกอย่างให้ดีขึ้น อะไรที่เป็นสิ่งที่ดีก็ทำต่อไป แต่อะไรที่ไม่ดีก็ไม่ควรทำ พร้อมฝากให้ทุกคนเป็นหลักของประเทศ และให้กำลังใจลูกหลาน เพราะถ้าเราทำอะไรไม่ดี ก็เป็นการแสดงออกให้ต่างประเทศได้เห็น และขอให้ช่วยทำให้บ้านเมืองสงบ ซึ่งถือเป็นการปฎิรูปประเทศนายกรัฐมนตรี ได้ขับร้องเพลง 2 เพลง คือ เพลงจงรัก และเพลงคนดีไม่มีวันตาย โดยเมื่อร้องเพลงจบ นายกรัฐมนตรี กล่าวว่า คนดีไม่มีวันตายนั้นไม่จริง เพราะใครก็ต้องตาย ถือเป็นเรื่องธรรมชาติ แต่สิ่งที่ไม่ตาย คือความทรงจำที่ดีของคนรุ่นหลังๆ ดังนั้นต้องสร้างประวัติศาสตร์ที่ดีให้คนรุ่นหลัง เพราะเราเป็นคนกำหนดประวัติศาสตร์บ้านเมือง อะไรที่ทำให้บ้านเมืองไม่สงบต้องเตือนลูกหลาน เพราะทุกคนอยู่ในสังคมความเป็นไทยและพหุสังคม ที่มีหลายเชื้อชาติ จะทะเลาะกันไม่ได้อีกแล้ว หากไม่พอใจกฎหมายอะไรก็ให้ไปฟ้องร้องตามกฎหมายจากนั้นนายกรัฐมนตรี เยี่ยมชมบูธแสดงผลิตภัณฑ์ที่ประดิษฐ์โดยผู้สูงอายุและเยี่ยมผู้สูงอายุที่เรือนพักอาศัย